Hof sê vandag of lede saam met Sasol-werkers mag staakSolidariteit-lede en lede van die gemeenskap betoog teen Sasol se Khanyisa-aandeleskema in Secunda in Mpumalanga (6 September 2018). Foto: Reint Dykema Die hooggeregshof in Johannesburg sal vandag uitspraak lewer oor of 180 000 Solidariteit-lede die reg het om in solidariteit met Sasol-werkers te staak. Solidariteit het Donderdag die aansoek ingevolge artikel 77 van die Wet op Arbeidsverhoudinge, wat werkers die reg gee om in sosio-ekonomiese belang wettig te betoog, gebring. Dit volg nadat die Nasionale Ekonomiese Ontwikkelings- en Arbeidsraad (Nedlac) ’n aansoek van Solidariteit om teen eksklusiewe personeelaandeelskemas te betoog, geweier het. Die vakbond vra dat die Nedlac-besluit hersien word. Volgens Anton van der Bijl, hoof van Solidariteit se arbeidsregsdienste, het die vakbond die aansoek gebring om alle Solidariteit-lede in staat te stel om in solidariteit met die Sasol-stakers protes aan te teken. “Hierdie saak gaan oor inklusiwiteit van werknemers ongeag hul ras. Werknemers moenie slegs op grond van hul ras beoordeel en daarvolgens verdeel word wanneer dit kom by aandeleskemas nie,” het Van der Bijl gesê. “Hierdie kwessie het groter geword as net Sasol en dit affekteer sowat 180 000 Solidariteit-lede in verskeie groot bedrywe in Suid-Afrika,” het Van der Bijl gesê.